Document ID: 32010R0915

РЕГЛАМЕНТ (ЕС) № 915/2010 НА КОМИСИЯТА
от 12 октомври 2010 година
относно координирана многогодишна контролна програма на Съюза за 2011, 2012 и 2013 г. за гарантиране спазването на максимално допустимите граници на остатъчни вещества от пестициди във и върху храни от животински и растителен произход и за оценка на потребителската експозиция на тези остатъчни вещества
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 29 от него,
като има предвид, че:
(1)
С Регламент (ЕО) № 1213/2008 на Комисията (2) беше създадена първата координирана многогодишна програма на Общността за 2009, 2010 и 2011 г. Изпълнението на посочената програма продължи в рамките на Регламент (ЕО) № 901/2009 на Комисията от 28 септември 2009 г. относно координирана многогодишна контролна програма на Общността за 2010, 2011 и 2012 г. за гарантиране спазването на максимално допустимите граници на остатъчни вещества от пестициди във и върху храни от животински и растителен произход и за оценка на потребителската експозиция на тези остатъчни вещества (3).
(2)
От тридесет до четиридесет хранителни продукта представляват основните съставки на консумираната в Съюза храна. Тъй като употребата на пестициди показва значителни промени за период от три години, пестицидите в тези продукти следва да бъдат наблюдавани в рамките на няколко тригодишни цикъла, което ще позволи оценката на експозицията на потребителите и на прилагането на разпоредбите на Европейския съюз.
(3)
На базата на биномно разпределение на вероятностите може да се изчисли, че изследването на 642 проби позволява с точност над 99 % да бъде открита проба със съдържание на остатъчни вещества от пестициди над границата на установяването им (LOD), ако поне 1 % от продуктите съдържат остатъчни вещества над тази граница. Вземането на тези проби следва да бъде разпределено между държавите-членки на базата на броя на населението им, като минималният брой е 12 проби на продукт годишно.
(4)
В случай че установяването на остатъчните вещества на пестицида включва други активни вещества, метаболити или разпадни продукти, тези метаболити следва да се отчитат поотделно, където е необходимо.
(5)
Насоките относно „процедурите за валидиране на методи и контрол на качеството на анализа на остатъчни вещества от пестициди в храните и фуражите“ са публикувани на интернет страницата на Комисията (4). На държавите-членки следва да бъде разрешено, при определени условия, да използват количествени методи за откриване.
(6)
За процедурите за вземане на проби следва да се прилага Директива 2002/63/ЕО на Комисията от 11 юли 2002 г. за определяне на методи на Общността за вземане на проби за официалния контрол на остатъци от пестициди във и върху продукти от растителен и животински произход и за отмяна на Директива 79/700/ЕИО (5), която включва методите за вземане на проби и процедурите, препоръчани от Комисията за Codex Alimentarius.
(7)
Също така е необходимо да се направи оценка на спазването на правилата за максимално допустимите граници на остатъци в бебешка храна, както е предвидено в член 10 от Директива 2006/141/ЕО на Комисията от 22 декември 2006 г. относно храните за кърмачета и преходните храни и за изменение на Директива 1999/21/ЕО (6) и член 7 от Директива 2006/125/ЕО на Комисията от 5 декември 2006 г. относно преработени храни на зърнена основа и детски храни за кърмачета и малки деца (7), като се вземат предвид само определените остатъчни вещества, посочени в Регламент (ЕО) № 396/2005.
(8)
Също така е необходимо да се направи оценка на възможните агрегирани, кумулативни и синергични ефекти на пестицидите. На първо място следва да се направи оценка на някои органофосфати, карбамати, триазоли и пиретроиди, посочени в приложение I.
(9)
Държавите-членки следва до 31 август всяка година да предоставят информацията относно предходната календарна година.
(10)
За да се избегне объркване поради застъпването на последователните многогодишни програми, Регламент (ЕО) № 901/2009 следва да бъде отменен в интерес на правната сигурност. Той следва да продължи обаче да се прилага по отношение на пробите, изследвани през 2010 г.
(11)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
През 2011, 2012 и 2013 г. държавите-членки вземат и изследват проби от комбинациите продукт/остатъчни вещества от пестициди, определени в приложение I.
Броят на пробите от всеки продукт е посочен в приложение II.
Член 2
1. Партидата, от която се вземат проби, се избира на случаен принцип.
Процедурата за вземане на проби, включително и броят на единиците, отговарят на изискванията на Директива 2002/63/ЕО.
2. Пробите се анализират в съответствие с дефинициите, установени в Регламент (ЕО) № 396/2005.
Член 3
1. Държавите-членки предават резултатите от анализите на изследваните през 2011, 2012 и 2013 г. проби съответно до 31 август 2012, 2013 и 2014 г.
Освен тези резултати държавите-членки предоставят следната информация:
а)
използваните аналитични методи и достигнатите нива на отчитане съгласно процедурите за контрол на качеството в съответствие с насоките за процедурите за валидиране на методи и контрол на качеството на анализа на остатъчни вещества от пестициди в храните и фуражите; когато са използвани количествени методи за откриване, резултатите под нивата на отчитане (от скрининга) следва да бъдат отчетени като неустановени;
б)
границата на установяването, използвана в националните програми и в контролните програми на Съюза;
в)
ако е разрешено от националната нормативна уредба, данни относно предприетите мерки за правоприлагане;
г)
при надвишени максимално допустими граници на остатъчни вещества (МДГОВ) - изброяване на евентуалните причини за това, заедно с всички подходящи наблюдения, свързани с възможностите за управление на риска.
2. В случай че определението на остатъчните вещества на пестицида включва активни вещества, метаболити и/или продукти от разпада или реакцията държавите-членки докладват за резултатите съгласно законоустановената дефиниция на остатъчните вещества. Където е необходимо, резултатите за всеки от главните изомери или метаболити, посочени в определението на остатъчните вещества, се предават поотделно.
Член 4
Регламент (ЕО) № 901/2009 се отменя.
Той продължава обаче да се прилага по отношение на пробите, изследвани през 2010 г.
Член 5
Настоящият регламент влиза в сила на 1 януари 2011 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 октомври 2010 година.

Labels: 17
20
0
3
6
15